b'\n_START_ARTICLE_\nOrson Scott Card\n_START_SECTION_\nVia\xc8\x9ba\n_START_PARAGRAPH_\nCard s-a n\xc4\x83scut \xc3\xaen Richland, Washington, fiind al treilea din cei \xc8\x99ase copii ai lui Willard and Peggy Card \xc8\x99i fratele mai mare al compozitorului Arlen Card. Copil\xc4\x83ria \xc8\x99i adolescen\xc8\x9ba \xc8\x99i le-a petrecut \xc3\xaen Santa Clara, California, \xc3\xaen Mesa, Arizona \xc8\x99i \xc3\xaen Orem, Utah. A servit ca misionar pentru Biserica lui Isus Hristos a Sfin\xc8\x9bilor din Zilele din Urm\xc4\x83 \xc3\xaen Brazilia \xc8\x99i a absolvit Brigham Young University \xc8\x99i University of Utah. In momentul de fa\xc8\x9b\xc4\x83 el tr\xc4\x83ie\xc8\x99te in Greensboro, Carolina de Nord, cu so\xc8\x9bia lui Kristine, fiind tat\xc4\x83l a cinci copii: Geoffrey (\xc8\x99i el scriitor), Emily (dramaturg, a transpus pe scen\xc4\x83 nuvela A Sepulcher of Songs), Charlie Ben (decedat), Zina Margaret \xc8\x99i Erin Louisa (decedat\xc4\x83)._NEWLINE_Pe l\xc3\xa2ng\xc4\x83 activitatea sa de scriitor SF, Card este un critic, scriitor politic \xc8\x99i orator. Este un sus\xc8\x9bin\xc4\x83tor al lui George W. Bush \xc8\x99i al r\xc4\x83zboiului \xc3\xaempotriva terorismului. De asemenea, este un sus\xc8\x9bin\xc4\x83tor al cercet\xc4\x83rii surselor alternative de energie.\n_START_SECTION_\nCariera\n_START_PARAGRAPH_\nCard \xc8\x99i-a \xc3\xaenceput cariera scriitoriceasc\xc4\x83 \xc3\xaen domeniul poeziei, studiind cu Clinton F. Larson la Brigham Young University. \xc3\x8en timpul cursurilor de dramaturgie, el a \xc3\xaenceput s\xc4\x83 adapteze scenariile pentru produc\xc8\x9biile teatrale \xc8\x99i, \xc3\xaen final, scriind propriile acte sau piese \xc3\xaentregi, unele dintre ele produse de regizorii de la BYU. El a explorat \xc8\x99i literatura de fic\xc8\x9biune, \xc3\xaencep\xc3\xa2nd cu povestiri care au devenit ulterior The Worthing Saga._NEWLINE_Revenit \xc3\xaen Provo, Utah, din activitatea sa misionar\xc4\x83 \xc3\xaen Brazilia, Card a pus bazele companiei teatrale Utah Valley Repertory, care a evoluat timp de dou\xc4\x83 veri la "the Castle," un amfiteatru \xc3\xaen aer liber din vremea Crizei, situat \xc3\xaen spatele spitalului de boli mintale din Provo. \xc3\x8entre timp, el s-a angajat ca \xc8\x99i corector cu norm\xc4\x83 par\xc8\x9bial\xc4\x83 la BYU Press, devenind apoi editor cu norm\xc4\x83 \xc3\xaentreag\xc4\x83. \xc3\x8en 1976 a reu\xc8\x99it s\xc4\x83 se angajeze ca editor asistent la revista oficial\xc4\x83 a Bisericii, Ensign, mut\xc3\xa2ndu-se \xc3\xaen Salt Lake City. \xc3\x8en timp ce lucra la Ensign, Card a publicat prima sa oper\xc4\x83 de fic\xc8\x9biune, povestirea "Gert Fram", care a ap\xc4\x83rut \xc3\xaen num\xc4\x83rul din iunile 1977 al revistei sub pseudonimul Byron Walley.\n_START_SECTION_\nScience fiction\n_START_PARAGRAPH_\nC\xc3\xa2nd a scris "Jocul lui Ender", Card lucra la BYU \xc8\x99i a trimis povestirea c\xc3\xa2torva publica\xc8\x9bii. Ea a fost acceptat\xc4\x83 de Ben Bova \xc8\x99i a ap\xc4\x83rut \xc3\xaen Analog Science Fiction and Fact \xc3\xaen num\xc4\x83rul din august 1977. \xc3\x8entre timp, Card a \xc3\xaenceput s\xc4\x83 scrie piese audio de o jum\xc4\x83tate de or\xc4\x83 despre istoria Bisericii lui Isus Hristos a Sfin\xc8\x9bilor din Zilele din Urm\xc4\x83, Noul Testament \xc8\x99i alte subiecte din scripturi. Datorit\xc4\x83 contractelor ob\xc8\x9binute pentru romanele Hot Sleep \xc8\x99i A Planet Called Treason, a p\xc4\x83r\xc4\x83sit Ensign \xc8\x99i a \xc3\xaenceput s\xc4\x83 \xc3\xae\xc8\x99i \xc3\xaentre\xc8\x9bin\xc4\x83 familia ca liber profesionist._NEWLINE_\xc3\x8en 1981, Card \xc8\x99i-a dat masteratul \xc3\xaen englez\xc4\x83 la Universitatea din Utah \xc8\x99i s-a \xc3\xaenscris la un program de doctorat la Universitatea Notre Dame, dar recesiunea de la \xc3\xaenceputul anilor \'80 a afectat veniturile noilor c\xc4\x83r\xc8\x9bi. Din acest motiv, \xc3\xaen 1983 el a revenit la munca de editor, lucr\xc3\xa2nd pentru revista Compute! din Greensboro, North Carolina. \xc3\x8en luna octombrie a aceluia\xc8\x99i an, contractul pentru "trilogia" Alvin Maker (care \xc3\xaentre timp a ajuns la 6 c\xc4\x83r\xc8\x9bi) i-a permis s\xc4\x83 redevin\xc4\x83 liber profesionist._NEWLINE_Jocul lui Ender \xc8\x99i continuarea Vorbitor \xc3\xaen numele mor\xc8\x9bilor au primit at\xc3\xa2t premiul Hugo, c\xc3\xa2t \xc8\x99i premiul Nebula, f\xc4\x83c\xc3\xa2nd din Card singurl autor (p\xc3\xa2n\xc4\x83 \xc3\xaen 2009) care a c\xc3\xa2\xc8\x99tigat cele mai importante dou\xc4\x83 premii din science fiction \xc3\xaen ani consecutivi. Card a continuat seria cu Xenocid, Copiii min\xc8\x9bii, Umbra lui Ender, Umbra Hegemonului, Umbra marionetelor, "First Meetings in the Enderverse", Umbra Uria\xc8\x99ului, A War of Gifts \xc8\x99i Ender in Exile, ac\xc8\x9biunea ultimei c\xc4\x83r\xc8\x9bi petrec\xc3\xa2ndu-se dup\xc4\x83 Jocul lui Ender \xc8\x99i \xc3\xaenainte de Vorbitor \xc3\xaen numele mor\xc8\x9bilor. Card a anun\xc8\x9bat c\xc4\x83 vrea s\xc4\x83 scrie Shadows Alive, o carte care s\xc4\x83 lege Saga Umbrelor cu Saga lui Ender. \xc3\x8en 2008, Card a anun\xc8\x9bat c\xc4\x83 Jocul lui Ender urmeaz\xc4\x83 a fi ecranizat, dar c\xc4\x83 \xc3\xaenc\xc4\x83 nu se g\xc4\x83sise un regizor (ini\xc8\x9bial fusese ales Wolfgang Petersen, dar acesta s-a angajat \xc3\xaen alte proiecte). Filmul urma s\xc4\x83 fie realizat de Chartoff Productions, scenariul fiind scris chiar de Card._NEWLINE_Printre celelalte opere se num\xc4\x83r\xc4\x83 istoriile paralele The Tales of Alvin Maker, Pastwatch: The Redemption of Christopher Columbus, \xc3\x8entoarcerea acas\xc4\x83 \xc8\x99i Hidden Empire, o poveste despre un r\xc4\x83zboi civil din viitorul apropiat al Statelor Unite, bazat\xc4\x83 pe jocul video Shadow Complex al celor de la Xbox Live Arcade. Card a colaborat cu artistul R\xc4\x83zboiului Stelelor Doug Chiang la Robota \xc8\x99i cu Kathryn H. Kidd la Lovelock.\n_START_SECTION_\nAlte genuri\n_START_PARAGRAPH_\nDe atunci, el a explorat \xc8\x99i alte genuri de fic\xc8\x9biune cu romane ca Lost Boys, Treasure Box \xc8\x99i Enchantment. Printre alte opere se num\xc4\x83r\xc4\x83 transpunerea sub form\xc4\x83 de roman a filmului Abisul a lui James Cameron \xc8\x99i banda desenat\xc4\x83 Ultimate Iron Man pentru Marvel Comics. \xc3\x8en afara acestora, la \xc3\xaenceputul anilor \'90 Card a contribuit cu dialoguri la cel pu\xc8\x9bin trei jocuri video: Loom, The Secret of Monkey Island \xc8\x99i The Dig._NEWLINE_\xc3\x8en 2000 Card a publicat primul roman al seriei The Women of Genesis, care exploreaz\xc4\x83 vie\xc8\x9bile principalelor femei din prima carte a Bibliei \xc8\x99i care include c\xc4\x83r\xc8\x9bile: Sarah (2000), Rebekah (2002) \xc8\x99i Rachel and Leah (2004)._NEWLINE_\xc3\x8en toamna anului 2005 Card a lansat \xc8\x99i Orson Scott Card\'s InterGalactic Medicine Show. A fost editorul primelor dou\xc4\x83 numere, dar ulterior \xc8\x99i-a dat seama c\xc4\x83 activit\xc4\x83\xc8\x9bile de predare, scriere \xc8\x99i regizare desf\xc4\x83\xc8\x99urate pentru teatrul bisericii locale \xc3\xael pun \xc3\xaen imposibilitatea de a r\xc4\x83spunde prompt solicit\xc4\x83rilor scriitorilor. \xc3\x8en consecin\xc8\x9b\xc4\x83, fostul student al lui Card, scriitorul \xc8\x99i editorul Edmund R. Schubert a preluat rolul de editor pe 1 iunie 2006._NEWLINE_Dialogul \xc8\x99i scenariul (dar nu povestea) jocului video Advent Rising au fost scrise de Card \xc8\x99i Cameron Dayton.\n_START_SECTION_\nRecenzii \xc8\x99i critici\n_START_PARAGRAPH_\nCard scrie un editorial s\xc4\x83pt\xc4\x83m\xc3\xa2nal pentru Rhinoceros Times din Greensboro, intitulat "Uncle Orson Reviews Everything", care cuprinde recenzii personale ale filmelor, c\xc4\x83r\xc8\x9bilor, restaurantelor din zona Greensboro, precum \xc8\x99i o varietate de alte topicuri. Editorialul apare ulterior \xc8\x99i pe site-ul s\xc4\x83u, Hatrack River.\n_START_SECTION_\nPseudonime\n_START_PARAGRAPH_\nDe-a lungul anilor, Orson Scott Card a folosit cel pu\xc8\x9bin \xc8\x99apte pseudonime._NEWLINE_Numele Frederick Bliss \xc8\x99i P.Q. Gump au fost folosite de Card c\xc3\xa2nd i s-a cerut s\xc4\x83 scrie o prezentare a piesei "Mormon Shakespears: A Study of Contemporary Mormon Theatre" pentru num\xc4\x83rul din prim\xc4\x83vara lui 1976 al revistei Sunstone. Dup\xc4\x83 spusele lui, a folosit aceste pseudonime deoarece articolul f\xc4\x83cea o scurt\xc4\x83 referire la el \xc8\x99i la piesa sa "Stone Tables"._NEWLINE_Numele Byron Walley a fost folosit de Card la prima sa lucrare de fic\xc8\x9biune publicat\xc4\x83, "Gert Fram", ap\xc4\x83rut\xc4\x83 \xc3\xaen num\xc4\x83rul din iulie 1977 al revistei Ensign. Card pretinde c\xc4\x83 a folosit acest nume deoarece scrisese un articol de non-fic\xc8\x9biune, "Family Art", un poem, "Looking West", \xc8\x99i o pies\xc4\x83 scurt\xc4\x83, "The Rag Mission", pentru acela\xc8\x99i num\xc4\x83r. Card a mai folosit numele Byron Walley \xc3\xaen povestiri publicate \xc3\xaen revista Friend, revista New Era \xc8\x99i \xc3\xaen antologia Dragons of Darkness. Povestirile "scrise de" Byron Walley sunt: "Gert Fram", revista Ensign, iulie 1977; "Bicicleta", revista Friend, octombrie 1977; "The Best Family Home Evening Ever", revista Friend, ianuarie 1978; "Billy\'s Box", revista Friend, februarie 1978; "I Think Mom and Dad Are Going Crazy, Jerry", revista New Era, mai 1979; "Middle Woman", Dragons of Darkness, Ace Books, 1982._NEWLINE_Numele Brian Green a fost folosit de Card tot \xc3\xaen num\xc4\x83rul din iulie 1977 al revistei Ensign, pentru piesa scurt\xc4\x83 "The Rag Mission", deoarece \xc3\xaei mai ap\xc4\x83ruser\xc4\x83 trei piese \xc3\xaen acela\xc8\x99i num\xc4\x83r._NEWLINE_Numele Dinah Kirkham a fost folosit pentru a scrie povestirea The Best Day din 1983._NEWLINE_Numele Noam D. Pellume a fost folosit de Card pentru povestirea "Damn Fine Novel", ap\xc4\x83rut\xc4\x83 \xc3\xaen num\xc4\x83rul din octombrie 1989 al The Green Pages._NEWLINE_Card a scris romanul "Zanna\'s Gift" (2004) sub pseudonimul Scott Richards, argument\xc3\xa2nd: "Am \xc3\xaencercat s\xc4\x83 impun o identitate separat\xc4\x83 pe pia\xc8\x9b\xc4\x83, dar strategia de pia\xc8\x9b\xc4\x83 nu a func\xc8\x9bionat a\xc8\x99a cum am sperat, din diverse motive."\n_START_SECTION_\nCursuri\n_START_PARAGRAPH_\n\xc3\x8en 2005 Card a acceptat un post de profesor la Southern Virginia University din Buena Vista, Virginia, o mic\xc4\x83 universitate de arte liberale condus\xc4\x83 pe baza principiile Bisericii lui Isus Hristos a Sfin\xc8\x9bilor din Zilele din Urm\xc4\x83. Card a argumentat c\xc4\x83 a acceptat acest post deoarece a fost dezam\xc4\x83git de metodele de predare a scrierii cretive din majoritatea universit\xc4\x83\xc8\x9bilor, dar \xc8\x99i pentru c\xc4\x83 dorea s\xc4\x83 predea tehnicile de scriere a fic\xc8\x9biunii scriitorilor promi\xc8\x9b\xc4\x83tori. Card a conlucrat \xc3\xaendeaproape cu colegii s\xc4\x83i pentru a dezvolta noi moduri eficiente de a educa scriitorii aspiran\xc8\x9bi \xc8\x99i a publicat dou\xc4\x83 c\xc4\x83r\xc8\x9bi cu acest subiect. El era foarte dornic s\xc4\x83 foloseasc\xc4\x83 oportunitatea de a aplica aceste tehnici \xc3\xaen mediul universitar, deoarece atelierele lui de lucru nu \xc3\xaei permiteau s\xc4\x83 aib\xc4\x83 deschiderea dorit\xc4\x83. Deranjat de cele spuse de p\xc4\x83rin\xc8\x9bii unora dintre studen\xc8\x9bi, a decis s\xc4\x83 nu mai predea regulat la universitate \xc8\x99i s\xc4\x83 petreac\xc4\x83 mai mult timp cu cel mai mic copil al s\xc4\x83u. Totu\xc8\x99i, \xc3\xaen semestrul din prim\xc4\x83varea lui 2009, Card a revenit la catedr\xc4\x83.\n_START_SECTION_\nLiterary Boot Camp\n_START_PARAGRAPH_\n\xc3\x8encep\xc3\xa2nd din anul 2001 a condus un atelier anual intensiv de critic\xc4\x83 pentru scriitorii aspiran\xc8\x9bi, intitulat "Literary Boot Camp", care se desf\xc4\x83\xc8\x99oar\xc4\x83 pe durata unei s\xc4\x83pt\xc4\x83m\xc3\xa2ni. Participan\xc8\x9bii sunt ale\xc8\x99i dintre doritorii care au trimis mostre din operele lor de fic\xc8\x9biune. Atelierul se \xc3\xaencheie cu un weekend de lectur\xc4\x83 deschis tuturor celor veni\xc8\x9bi. Absolven\xc8\x9bii au c\xc3\xa2\xc8\x99tigat premii majore ale concursurilor de science fiction \xc8\x99i fantasy (cum ar fi actualmente defunctul concurs Phobos contest \xc8\x99i concursul Writers of the Future), au v\xc3\xa2ndut numeroase povestiri revistelor de SF \xc8\x99i fantasy cum ar fi Asimov\'s Science Fiction \xc8\x99i Realms of Fantasy, precum \xc8\x99i unor editori importan\xc8\x9bi (trilogia Strongbow Saga a lui Judson Roberts este unul dintre multele exemple), etc.\n_START_SECTION_\nC\xc4\x83r\xc8\x9bi despre tehnica scrisului\n_START_PARAGRAPH_\nCard a scris dou\xc4\x83 c\xc4\x83r\xc8\x9bi \xc3\xaen care trateaz\xc4\x83 scrierea creativ\xc4\x83. Prima dintre ele, Characters and Viewpoint, a ap\xc4\x83rut \xc3\xaen 1988, iar a doua, How to Write Science Fiction and Fantasy, \xc3\xaen 1990, ambele la Writer\'s Digest Books. El a fost coautor la How to Write a Million (de\xc8\x99i contribu\xc8\x9bia sa este doar o retip\xc4\x83rire a unei opere anterioare)._NEWLINE_Card a dat sfaturi legate de tehnica scrisului \xc8\x99i \xc3\xaentr-un interviu ap\xc4\x83rut \xc3\xaen nr. 23 din 1991 al revistei Leading Edge.\n_START_SECTION_\nWriters of the Future\n_START_PARAGRAPH_\nCard a f\xc4\x83cut parte din juriul concursului Writers of the Future, un concurs de povestiri science fiction \xc8\x99i fantasy pentru scriitori amatori ini\xc8\x9biat de L. Ron Hubbard la \xc3\xaenceputul anilor \'80, organizat \xc8\x99i finan\xc8\x9bat \xc3\xaen continuare de Biserica Scientologic\xc4\x83.\n_START_SECTION_\nReligie\n_START_PARAGRAPH_\nApartenen\xc8\x9ba la credin\xc8\x9ba mormon\xc4\x83 a avut un rol hot\xc4\x83r\xc3\xa2tor asupra lui Card \xc3\xaenc\xc4\x83 din primii ani de via\xc8\x9b\xc4\x83. Str\xc4\x83-str\xc4\x83bunicul a fost Brigham Young, un lider important al mi\xc8\x99c\xc4\x83rii Sfin\xc8\x9bilor din Zilele din Urm\xc4\x83, to\xc8\x9bi str\xc4\x83mo\xc8\x99ii lui Card, p\xc3\xa2n\xc4\x83 la cel pu\xc8\x9bin a treia genera\xc8\x9bie fiind membri ai Bisericii lui Isus Hristos a Sfin\xc8\x9bilor din Zilele din Urm\xc4\x83. Printre ace\xc8\x99ti str\xc4\x83mo\xc8\x99i se num\xc4\x83r\xc4\x83 \xc8\x99i alte figuri remarcabile ale Bisericii, cum ar fi fondatorul coloniei Cardston, Alberta, Charles Ora Card. Credin\xc8\x9ba a fost pentru Card o surs\xc4\x83 de inspira\xc8\x9bie \xc8\x99i a influen\xc8\x9bat at\xc3\xa2t scrierile sale, c\xc3\xa2t \xc8\x99i viziunea asupra vie\xc8\x9bii.\n_START_SECTION_\nPolitic\xc4\x83\n_START_PARAGRAPH_\n\xc3\x8en 2006, cu o zi \xc3\xaenaintea alegerilor din Statele Unite, Card a scris o pies\xc4\x83 pentru RealClearPolitics \xc3\xaen care (ca democrat) \xc3\xaencuraja oamenii s\xc4\x83-i voteze pe republicani._NEWLINE_\xc3\x8entr-un alt articol, scris pentru Mormon Times, a condamnat orice guvern care recunoa\xc8\x99te mariajul \xc3\xaentre homosexuali, declar\xc3\xa2nd: "Mariajul are o singur\xc4\x83 defini\xc8\x9bie indiferent de lege \xc8\x99i orice guvern care ar \xc3\xaencerca s\xc4\x83 shimbe asta este un du\xc8\x99man de moarte. Voi face tot ce \xc3\xaemi st\xc4\x83 \xc3\xaen puteri ca s\xc4\x83 distrug un asemenea guvern..." \xc3\x8en 2009, Card a devenit membru al staff-ului Organiza\xc8\x9biei Na\xc8\x9bionale pentru C\xc4\x83s\xc4\x83torie, un grup care caut\xc4\x83 s\xc4\x83 \xc3\xaempiedice legalizarea mariajului \xc3\xaentre persoane de acela\xc8\x99i sex. Card a cerut legi \xc3\xaempotriva comportamentului homosexual, \xc8\x99i a militat pentru revenirea la "societatea puternic\xc4\x83" american\xc4\x83 dinaintea anilor \'60.\n_START_SECTION_\nMediu \xc8\x99i \xc8\x99tiin\xc8\x9b\xc4\x83\n_START_PARAGRAPH_\nDe\xc8\x99i sus\xc8\x9bine cercet\xc4\x83rile finan\xc8\x9bate de guvern pentru \xc3\xaenlocuirea combustibililor fosili cu surse de energie alternativ\xc4\x83, Card a criticat frecvent ac\xc8\x9biunile pripite privitoare la \xc3\xaenc\xc4\x83lzirea global\xc4\x83, sus\xc8\x9bin\xc3\xa2nd c\xc4\x83 dovezile \xc8\x99tiin\xc8\x9bifice \xc3\xaempotriva \xc3\xaenc\xc4\x83lzirii globale sunt suprimate din cauz\xc4\x83 c\xc4\x83 subiectul a devenit un "adev\xc4\x83r academic" care descurajeaz\xc4\x83 dovezile contrare._NEWLINE_Povestirea sa, "Angles", relateaz\xc4\x83 cazul unui savant care se teme s\xc4\x83-\xc8\x99i \xc3\xaenceap\xc4\x83 cercet\xc4\x83rile deoarece acestea ar \xc3\xaenc\xc4\x83lca dogma \xc8\x99tiin\xc8\x9bific\xc4\x83. \xc3\x8en acela\xc8\x99i mod, el nu crede \xc3\xaen darwinism ca dogm\xc4\x83 opus\xc4\x83 designului inteligent (\xc3\xaen care nu crede, de asemenea, dar din alte motive). Critic\xc3\xa2nd savan\xc8\x9bii care pretind c\xc4\x83 darwinismul explic\xc4\x83 "\xc3\xaen \xc3\xaentregime cum are loc evolu\xc8\x9bia", Card a mai spus c\xc4\x83 "\xc8\x99tiin\xc8\x9ba adev\xc4\x83rat\xc4\x83 nu poate - \xc8\x99i nu va putea niciodat\xc4\x83 - dovedi sau sus\xc8\x9bine" designul inteligent.\n_START_SECTION_\nVia\xc8\x9ba personal\xc4\x83\n_START_PARAGRAPH_\nCard \xc8\x99i so\xc8\x9bia sa Kristine au cinci copii, fiecare primindu-\xc8\x99i numele de la unul sau mai mul\xc8\x9bi autori pe care cei doi \xc3\xaei admir\xc4\x83: Michael Geoffrey (Geoffrey Chaucer), Emily Janice (Emily Bront\xc3\xab \xc8\x99i Emily Dickinson), Charles Benjamin (Charles Dickens), Zina Margaret (Margaret Mitchell) \xc8\x99i Erin Louisa (Louisa May Alcott). Charles, care suferea de paralizie cerebral\xc4\x83, a murit la pu\xc8\x9bin timp dup\xc4\x83 \xc3\xaemplinirea v\xc3\xa2rstei de 17 ani, iar Erin a murit \xc3\xaen ziua \xc3\xaen care s-a n\xc4\x83scut. La ora actual\xc4\x83, Card \xc8\x99i so\xc8\x9bia sa tr\xc4\x83iesc \xc3\xaempreun\xc4\x83 cu fiica cea mai mic\xc4\x83, Zina, \xc3\xaen Greensboro, Carolina de Nord._NEWLINE_Via\xc8\x9ba fiului s\xc4\x83u, Charles, a influen\xc8\x9bat unele dintre fic\xc8\x9biunile lui Card, \xc3\xaen special saga \xc3\x8entoarcerea acas\xc4\x83, Lost Boys \xc8\x99i Folk of the Fringe. Fiica lui, Emily, \xc3\xaempreun\xc4\x83 cu dou\xc4\x83 alte scriitoare, a adaptat pentru teatru povestirile lui Card "Clap Hands and Sing", "Lifeloop" \xc8\x99i "A Sepulchre of Songs", \xc3\xaen Posing as People._NEWLINE_\xc3\x8en 2008 Card a ap\xc4\x83rut \xc3\xaen flimul de scurt metraj The Delivery, \xc3\xaen care a jucat fiica sa, Emily. Rolul s\xc4\x83u a fost acela al unui autor care cite\xc8\x99te o carte audio, filmul c\xc3\xa2\xc8\x99tig\xc3\xa2nd locul \xc3\xaent\xc3\xa2i \xc3\xaen genul fantasy la festivalul de film Dragon*Con. Card a scris povestea original\xc4\x83 "The Emperor of the Air" special pentru filmul de scurt metraj regizat de Gabrielle de Cuir \xc8\x99i Stefan Rudnicki._NEWLINE_Card este un mare fan a\xc8\x99 serialului de televiziune Firefly \xc8\x99i a ap\xc4\x83rut \xc3\xaen documentarul Done the Impossible despre fandomul Firefly._NEWLINE_PE 1 ianuarie 2011 Card a suferit un mic atac cerebral, fiind internat pentru scrut timp. El sper\xc4\x83 s\xc4\x83 \xc3\xae\xc8\x99i revin\xc3\xae complet, de\xc8\x99i i-a fost afectat\xc4\x83 folosirea m\xc3\xa2inii st\xc3\xa2ngi, necesit\xc3\xa2nd "reantrenarea creierului".'